b"\n_START_ARTICLE_\nHabitatge al carrer de la Font de la Salut, 11-13 (Tortosa)\n_START_SECTION_\nDescripci\xc3\xb3\n_START_PARAGRAPH_\nEs tracta d'una casa entre mitgeres dividida en dos habitatges diferents, per\xc3\xb2 que per estructura sembla que en principi n'era nom\xc3\xa9s un. Consta nom\xc3\xa9s de planta, amb molt poca al\xc3\xa7ada, i un pis. La coberta \xc3\xa9s a doble vessant. El mur \xc3\xa9s de ma\xc3\xa7oneria a la planta baixa, sobresortint visiblement a l'exterior pel seu major gruix. En aquest nivell s'obren dues portes, una allindanada i l'altra d'arc escarser possiblement de ma\xc3\xb3._NEWLINE_A nivell del pis, tant a la fa\xc3\xa7ana com en el lateral ara visible, \xc3\xa9s de ma\xc3\xb3 ordinari posat de cantell, amb un pilar central de ma\xc3\xb3 pla posat com a refor\xc3\xa7 i que \xc3\xa9s clarament visible a l'exterior. Per al pis nom\xc3\xa9s s'obren a l'exterior dues finestres grans allindanades. A la teulada, els caps de les bigues, sense cap mena de treball, formen un volad\xc3\xads que permet veure l'estructura de llistons de fusta prims posats sobre els cabirons per a sostenir les rajoles que a la vegada sostindran les teules. A l'extrem del r\xc3\xa0fec, una banda de casa conserva les teules de canal que recollien l'aigua de la pluja.\n_START_SECTION_\nHist\xc3\xb2ria\n_START_PARAGRAPH_\nMalgrat trobar-se en el bell mig del barri jueu de la ciutat medieval, es tracta d'una construcci\xc3\xb3 relativament moderna, possiblement de les darreries del segle XIX o principis del XX. El seu inter\xc3\xa8s rau en el fet que \xc3\xa9s una de les poques construccions que no han estat modernament modificades ni en la distribuci\xc3\xb3 interior ni a la fa\xc3\xa7ana. Representa el tipus d'habitatge popular de l'\xc3\xa8poca a la comarca, enfront de les construccions d'altres barris com el de la catedral, m\xc3\xa9s conformes amb l'estructura que predominava en els nuclis de poblament grans."